stanford-oval/wikipedia huggingface dataset:
มณี สิริวรสาร
ประวัติ > สมรสครั้งที่สามและบั้นปลาย

ต่อมาหม่อมมณีได้กลับไปพักที่ประเทศอังกฤษเพื่อเยี่ยมมารดาและบุตรที่ศึกษาอยู่ที่นั่น ได้ทำงานในตำแหน่งหัวหน้าแผนกส่งวิทยุกระจายเสียงภาคภาษาไทยให้สถานีวิทยุบีบีซีอยู่ประมาณ 1 ปี จึงกลับเมืองไทย พ.ศ. 2503 ได้เข้าพิธีสมรสใหม่กับพลตรี นายแพทย์ ปชา สิริวรสาร และใช้ชีวิตอยู่ด้วยกันถึง 23 ปี มีบุตรบุญธรรมด้วยกันสองคนคือ ภาณุพล และภาณินี สิริวรสาร ซึ่งเป็นบุตรของหม่อมราชวงศ์อรมณีที่เกิดกับสามีคนแรก จนนายแพทย์ ปชาถึงแก่กรรม เมื่อ พ.ศ. 2526
คุณหญิงมณีถึงแก่อนิจกรรมด้วยโรคมะเร็งปอดเมื่อวันที่ 27 กันยายน พ.ศ. 2542 ณ โรงพยาบาลบำรุงราษฎร์ กรุงเทพมหานคร สิริอายุ 84 ปี
ชีวิตส่วนตัว

คุณหญิงมณีเมื่อครั้งเรียนที่โรงเรียนอัสสัมชัญ เคยมีใจโอนอ่อนที่จะเข้ารีตไปนับถือศาสนาคริสต์นิกายโรมันคาทอลิก แต่ถูกพระยาราชานุประพันธ์ผู้บิดาทัดทานอย่างแข็งขันและบังคับให้ลาออกจากโรงเรียนเดิมเสีย หลังการมรณกรรมของบิดา คุณหญิงมณีได้เข้าเรียนที่โรงเรียนเซนต์แมรีส์ เอส.พี.จี. คุณหญิงมณีได้ตัดสินใจเข้ารีตนิกายโปรเตสแตนต์ ตามที่ครูผู้สอนให้คำแนะนำให้กอปรกับความศรัทธาในพระเยซูของเธอ แต่ต่อมาภายหลังคุณหญิงมณีเห็นว่าความคิดเดิมของตนนั้นงมงาย จึงเปลี่ยนกลับมานับถือศาสนาพุทธตามเดิม และปฏิบัติตนตามคำสอนทางพุทธศาสนาเรื่อยมา
งานสาธารณประโยชน์

คุณหญิงมณีและพลตรีนายแพทย์ ปชา สิริวรสารได้บริจาคทรัพย์สร้างตึกผู้ป่วยด้วย โรคหู คอ จมูก เป็นอาคาร 4 ชั้น มีห้องผ่าตัดทันสมัย มอบให้แก่โรงพยาบาลพระมงกุฎเกล้า และได้ขอพระราชทานพระบรมราชานุญาตให้ชื่อตึกว่า "ตึกศักดิเดชน์" ทั้งยังได้รับพระมหากรุณาธิคุณจากสมเด็จพระนางเจ้ารำไพพรรณี พระบรมราชินี เสด็จฯ มาทรงทำพิธีเปิดตึกนี้ เมื่อ พ.ศ. 2514 ต่อมาได้บริจาคทรัพย์ส่วนหนึ่งร่วมสร้างโรงพยาบาลพระปกเกล้า ที่จังหวัดจันทบุรี และมอบเงินให้แก่กรมแพทย์ทหารบก จำนวน 1 ล้านบาทเป็นทุนจัดตั้งมูลนิธิ "ศักดิเดชน์" เพื่อจัดหาเครื่องมือแพทย์และใช้ในการดูแลบำรุงรักษาอาคารด้วย จัดตั้งมูลนิธิถวายไว้ที่วัดราชบพิธ เพื่อใช้ดอกผลเป็นปัจจัย 4 ถวายพระสงฆ์โดยสมทบทุนทุกปี ถวายเป็นพระราชกุศลแด่พระบาทสมเด็จพระปกเกล้าเจ้าอยู่หัว
นอกจากนี้คุณหญิงมณียังได้ช่วยงานด้านสังคมสงเคราะห์ตามสมาคมสตรีต่าง ๆ และเป็นกรรมการอยู่หลายสมาคม ทั้งยังช่วยหาเงินปลูกสร้างอาคารให้กับมูลนิธิสตรีอุดมศึกษาจนเป็นผลสำเร็จและยังใช้เป็นอาคารที่ทำงานของมูลนิธิฯ และสมาคมสตรีอุดมศึกษาแห่งประเทศไทยอยู่จนถึงปัจจุบันนี้
เครื่องราชอิสริยาภรณ์

พ.ศ. 2517 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 3 ตริตาภรณ์ช้างเผือก (ต.ช.)
พ.ศ. 2532 –  เครื่องราชอิสริยาภรณ์จุลจอมเกล้า ชั้นที่ 3 ตติยจุลจอมเกล้า (ต.จ.) (ฝ่ายใน)
ภัยพิบัติแห่งอียิปต์

ฉากในหนังสืออพยพ ตอนการตายของบุตรหัวปี ซึ่งรวมไปถึงโอรสหัวปีของฟาโรห์; ชาวอิสราเอลออกจากประเทศอียิปต์ ภาพวาดในศตวรรษที่ 14
ภัยพิบัติแห่งอียิปต์ในหนังสืออพยพ เป็นภัยพิบัติ 10 ชนิดที่พระผู้เป็นเจ้าของชาวอิสราเอลส่งผลกระทบต่ออียิปต์เพื่อโน้มน้าวให้ฟาโรห์ปลดปล่อยวงศ์วานอิสราเอลที่ตกเป็นทาสไป ภัยพิบัติแต่ละครั้งส่งผลต่อฟาโรห์และหนึ่งในเทพเจ้าอียิปต์ ภัยพิบัติทำหน้าที่เป็น "หมายสำคัญ" ของพระผู้เป็นเจ้าต่อการเยาะเย้ยของฟาโรห์ที่ว่าพระองค์ไม่รู้จักพระยาห์เวห์: "ชาวอียิปต์จะได้รู้ว่าเราคือพระยาห์เวห์"
มีการอ่านภัยพิบัติแห่งอียิปต์ในช่วงระเบียบปัสกา
ภัยพิบัติ > น้ำที่กลายเป็นเลือด

ด้วยองค์ฟาโรห์ ทรงไม่ใส่ใจต่อการเข้าเฝ้าครั้งแรกของโมเสสและอาโรน พระเจ้าจึงทรงให้ทั้งสองเข้าเฝ้าฟาโรห์อีกครั้งในเช้าวันรุ่งขึ้น เพื่อสำแดงภัยพิบัติครั้งแรกแก่อียิปต์
เช้าวันรุ่งขึ้นโมเสสและอาโรนจึงไปเข้าเฝ้าองค์ฟาโรห์ ณ ริมแม่น้ำไนล์ โดยอาโรนได้นำไม้เท้าไปด้วย โมเสส จึงแจ้งแก่ฟาโรห์ให้ปล่อยชนชาวอิสราเอล หากไม่เช่นนั้น พระเจ้าจะทรงกระทำให้แม่น้ำ ลำคลอง และบึงต่าง ๆ กลายเป็นโลหิต ปลาในแม่น้ำจะตาย และชาวอียิปต์จะดื่มน้ำจากแม่น้ำไนล์ไม่ได้ แต่ฟาโรห์ก็ไม่สนพระทัยต่อคำพูดของทั้งสอง
พระเจ้าทรงสั่งให้อาโรน ยกไม้เท้าขึ้นตีน้ำในแม่น้ำไนล์ ต่อพระพักตร์ฟาโรห์ และบรรดาข้าราชบริพาร น้ำในแม่น้ำไนล์ก็กลายเป็นโลหิต ปลาในแม่น้ำก็ตายสิ้น และน้ำนั้นก็ดื่มกินไม่ได้ แต่เหล่าบรรดาวิทยากลของอียิปต์ ก็สามารถกระทำกลเช่นนี้ได้เช่นกัน องค์ฟาโรห์จึงยังทรงไม่เชื่อทั้งสอง ดังนั้นชาวอียิปต์จึงต้องขุดบ่อเพื่อหาน้ำดื่ม เนื่องจากดื่มน้ำจากแม่น้ำไนล์ไม่ได้
ภัยพิบัติ > กบ

หลังภัยพิบัติแรกผ่านไป 7 วัน พระเจ้าจึงทรงใช้ให้โมเสสและอาโรน ไปเข้าเฝ้าฟาโรห์อีกครั้ง แจ้งแก่องค์ฟาโรห์ให้ปล่อยชาวอิสราเอลไปเสีย มิฉะนั้นพระเจ้าจะทรงให้ฝูงกบในแม่น้ำไนล์ ขึ้นมาจนเต็มแผ่นดินอียิปต์ แต่องค์ฟาโรห์ก็มิได้สนใจ พระเจ้าจึงให้อาโรนชูไม้เท้าเหนือแม่น้ำ ฝูงกบก็พากันขึ้นมาจากแม่น้ำไนล์จนเต็มแผ่นดิน แต่เหล่านักแสดงกล ก็สามารถแสดงกลเรียกกบขึ้นมาจากแม่น้ำได้ด้วยเช่นกัน
แต่เมื่อฝูงกบอยู่กันเต็มเมือง องค์ฟาโรห์จึงเรียกโมเสสและอาโรน เข้าพบ และให้สัญญาหากทั้งสองทูลต่อพระเจ้าให้ฝูงกบไปเสียจากแผ่นดินอียิปต์ องค์ฟาโรห์จะยอมให้ชาวอิสราเอลออกเดินทางได้ในวันรุ่งขึ้น โมเสส จึงร้องทูลพระเจ้า และฝูงกบก็พากันตายสิ้นทั้งแผ่นดิน
ภัยพิบัติ > ริ้น

ครั้นเมื่อฝูงกบตายเสียสิ้น ความเดือดร้อนก็บรรเทาไปแล้ว องค์ฟาโรห์จึงทรงไม่ปฏิบัติตามคำสัญญาที่จะให้อิสราเอลออกเดินทางในวันรุ่งขึ้น พระเจ้าจึงให้โมเสสและอาโรน เข้าเฝ้า ฟาโรห์ และให้อาโรนเอาไม้เท้าตีฝุ่นดิน ให้กลายเป็นริ้นทั่วประเทศอียิปต์
ครั้งนี้เหล่านักแสดงกลของฟาโรห์ ไม่สามารถแสดงกลทำให้ฝุ่นกลายเป็นริ้นได้ จึงทูลต่อฟาโรห์ว่า "นี่เป็นกิจการแห่งนิ้วพระหัตถ์พระเจ้า" แต่ฟาโรห์ก็มิได้สนพระทัย
ภัยพิบัติ > เหลือบ

วันรุ่งขึ้น พระเจ้าทรงให้โมเสสไปรอพบฟาโรห์ ที่ริมแม่น้ำไนล์ และทูลต่อพระองค์ว่า หากไม่ทรงอนุญาตให้อิสราเอลออกไปนมัสการพระเจ้า ณ ถิ่นทุรกันดาร พระเจ้าก็จะทรงบันดาลให้ฝูงเหลือบอยู่เต็มประเทศอียิปต์ ยกเว้นแต่เมืองโกเชนที่ชาวอิสราเอลอาศัยอยู่ จะไม่มีเหลือบเข้าไปเพื่อแสดงให้เห็นว่าพระองค์เป็นพระเจ้าของอิสราเอล
องค์ฟาโรห์ทรงไม่ยอมเช่นเดิม พระเจ้าจึงทรงให้ฝูงเหลือบบินเต็มทั่วเมืองอียิปต์ ยกเว้นแต่เมืองโกเชน ฟาโรห์จึงทรงให้เรียก โมเสส และอาโรน มาพบ และรับสั่งให้ อิสราเอล ถวายเครื่องบูชาแด่พระเจ้าในอียิปต์ มิให้ออกไปนอกเมือง แต่โมเสสทูลแย้งว่า การถวายเครื่องบูชาของอิสราเอลต้องฆ่าสัตว์ต้องห้ามของอียิปต์ จึงจำเป็นต้องไปกระทำในถิ่นทุรกันดาร
องค์ฟาโรห์จึงว่า "เราจะปล่อยพวกเจ้าไป เพื่อจะได้ถวายสัตวบูชาแด่พระเจ้าของเจ้าในถิ่นทุรกันดาร แต่ว่าพวกเจ้าอย่าไปให้ไกลนัก จงวิงวอนเพื่อเราด้วย" โมเสสจึงอธิษฐานต่อพระเจ้าให้ฝูงเหลือบไปจากแผ่นดินอียิปต์
ภัยพิบัติ > ฝูงสัตว์

เมื่อสิ้นฝูงเหลือบ องค์ฟาโรห์ก็ทรงละเลยต่อสัญญาของพระองค์อีกครั้ง พระเจ้าจึงทรงให้โมเสสเข้าไปทูลต่อฟาโรห์ว่า หากพระองค์ไม่ยอมปล่อยคนของพระเจ้าไปนมัสการพระองค์ พระเจ้าจะทรงกระทำให้ฝูงสัตว์ของอียิปต์ ทั้งม้า ลา อูฐ โค แพะ และแกะ เป็นโรคระบาดร้ายแรง และยกเว้นฝูงสัตว์ของคนอิสราเอลที่จะไม่เป็นโรค โดยกำหนดโรคระบาด คือ วันถัดไป
แต่องค์ฟาโรห์ ก็มิได้สนพระทัย วันรุ่งขึ้นฝูงสัตว์ของอียิปต์ก็พากันตายหมด เหลือเพียงฝูงสัตว์ของอิสราเอล แต่ฟาโรห์ก็ยังไม่ทรงปล่อยชาวอิสราเอลออกไป
ภัยพิบัติ > ฝี

พระเจ้าทรงให้โมเสสกำเขม่าจากเตาไฟเต็มฝ่ามือ ไปเข้าเฝ้าฟาโรห์และเมื่ออยู่ต่อหน้าฟาโรห์ ก็ซัดเขม่านั้นออกไป เขม่านั้นก็กลายเป็นฝุ่นกระจายไปทั่วอียิปต์ ทำให้ชาวอียิปต์กลายเป็นฝีแตกลามทั้งตัว รวมไปถึงเหล่านักแสดงกลของฟาโรห์ ก็เป็นฝีทั่วตัวด้วยเช่นกัน แต่องค์ฟาโรห์ก็ไม่ยอมปล่อยอิสราเอลออกไป
ภัยพิบัติ > ลูกเห็บ

พระเจ้าทรงให้โมเสสเข้าเฝ้าฟาโรห์แต่เช้า และทูลต่อพระองค์ว่า หากฟาโรห์ไม่ยินยอมปล่อยชาวอิสราเอลไป วันรุ่งขึ้น พระเจ้าจะให้มีลูกเห็บตกลงทั่วแผ่นดินอียิปต์อย่างที่ไม่เคยเกิดขึ้นมาก่อน และเตือนให้ผู้คนและสัตว์ทั้งหลายหลบอยู่ในที่กำบัง มิฉะนั้นจะโดนลูกเห็บเสียชีวิต
เหล่าข้าราชบริพารส่วนใหญ่ก็เกรงกลัว จึงได้นำฝูงสัตว์หลบในที่กำบัง และเมื่อถึงเวลา พระเจ้าก็ทรงบันดาลให้มีลูกเห็บ และฟ้าร้อง ลูกเห็บที่ตกลงในแผ่นดินอียิปต์ครั้งนั้นนับว่าเป็นครั้งใหญ่ที่สุด จึงทำลายพืชผลของอียิปต์ทั้งแผ่นดิน ยกเว้นแต่ในเมืองโกเชนที่อิสราเอลอาศัยอยู่ ไม่มีลูกเห็บตกเลย
ฟาโรห์จึงทรงให้คนไปตามโมเสสและอาโรนมา แจ้งว่า "ครั้งนี้เราทำบาปแน่แล้ว พระเจ้าเป็นฝ่ายถูก เราและชนชาติของเราผิด..." แต่โมเสสก็ทราบว่าที่ฟาโรห์กล่าวเช่นนั้นมิได้ยำเกรงพระเจ้าจริง แต่เมื่อโมเสสออกจากเข้าเฝ้าฟาโรห์ ก็ทูลขอต่อพระเจ้าให้ลูกเห็บหยุดตก ฟาโรห์ก็ยังคงแข็งขืน มิยอมให้อิสราเอลออกจากอียิปต์ไป
ภัยพิบัติ > ฝูงตั๊กแตน

พระเจ้าก็ทรงให้ โมเสส และอาโรน เข้าเฝ้าฟาโรห์ อีกครั้ง แจ้งว่าครั้งนี้ พระเจ้าจะทรงให้เกิดฝูงตั๊กแตนเข้าทำลายพืชผลที่เหลือรอดจากลูกเห็บเสียสิ้น บรรดาข้าราชบริพารจึงพากันทูลขอให้ฟาโรห์ปล่อยพวกเขาไป
ฟาโรห์จึงให้โมเสสและอาโรน นำอิสราเอลไปนมัสการพระเจ้าได้ แต่ให้นำไปได้เฉพาะผู้ชาย แต่ผู้หญิงต้องอยู่ในอียิปต์ ดังนั้นเมื่อโมเสสกลับจากเข้าเฝ้า พระเจ้าจึงทรงให้มีฝูงตั๊กแตนจำนวนมากเข้าทำลายพืชผลทั่วแผ่นดินอียิปต์
ฟาโรห์จึงให้เรียกโมเสสและอาโรนมาเฝ้า และขอให้ทูลต่อพระเจ้าให้ไล่ฝูงตั๊กแตนไปเสีย โมเสสก็ทูลขอต่อพระเจ้า แต่ฟาโรห์ก็เปลี่ยนพระทัย ไม่ยอมให้อิสราเอลออกไปจากอียิปต์อีก
ภัยพิบัติ > ความมืด

ต่อมาพระเจ้าจึงทรงทำให้ท้องฟ้าเหนือแผ่นดินอียิปต์มืดไป เป็นเวลา 3 วัน ชาวเมืองไม่สามารถไปไหนได้ เพราะมองไม่เห็น ยกเว้นแต่เมืองที่ชาวอิสราเอลอาศัยอยู่ที่มีแสงสว่าง ฟาโรห์จึงให้ตามต้ว โมเสส และอาโรน มา แจ้งว่าจะทรงอนุญาตให้นำผู้คนได้นนัสการพระเจ้าได้ทุกคน แต่ไม่ทรงอนุญาตให้นำฝูงสัตว์ไป โมเสสจึงแจ้งว่า "ต้องโปรดประทานให้มีเครื่องสัตวบูชา และเครื่องเผาบูชาติดมือไปด้วย...ข้าพระบาทต้องนำฝูงสัตว์ไปด้วย ขาดไม่ได้สักกีบเดียว..." องค์ฟาโรห์จึงทรงพิโรธ ขับไล่ทั้งสองออกไป และกล่าวว่า "อย่ามาให้เราเห็นหน้าอีกเลย เพราะถ้าเจ้าเห็นหน้าเราวันใด เจ้าจะต้องตายวันนั้น"
ภัยพิบัติ > มรณกรรมของบุตรหัวปี

นี่เป็นภัยพิบัติสุดท้ายที่พระเจ้าทรงกระทำต่ออียิปต์ และเป็นภัยพิบัติที่เป็นเหตุให้องค์ฟาโรห์ต้องอนุญาตให้อิสราเอลออกจากแผ่นดินอียิปต์ไปได้ และภัยพิบัตินี้ ก็เป็นที่มาของพิธีปัสกา หนึ่งในพิธีศักดิ์สิทธิ์ของชาวยิวมาจนทุกว้นนี้
ก่อนที่พระเจ้าจะทรงประทานภัยพิบัตินี้ พระเจ้าทรงให้โมเสสไปรวบรวมคนอิสราเอล จัดเก็บทรัพย์สิ่งของ และฝูงสัตว์เพื่อเตรียมเดินทางออกจากอียิปต์ และโมเสสก็แจ้งว่าในคืนนั้น พระเจ้าจะทรงออกไปท่ามกลางอียิปต์ และนำบุตรหัวปีของอียิปต์ ตั้งแต่ราชบุตรหัวปีของฟาโรห์ จนถึงบุตรหัวปีของเหล่าทาส สัตว์เลี้ยงไปเสียสิ้นทั้งแผ่นดินอียิปต์ แต่จะไม่ทรงแตะต้องคนอิสราเอลเลย
ก่อนถึงเวลาเที่ยงคืน โมเสสให้อิสราเอลถือปัสกาเพื่อเป็นเครื่องหมายให้พระเจ้าทรงทราบว่าบ้านหลังใดเป็นของอิสราเอล จะได้ทรงผ่านไปเสีย และเมื่อเวลาเที่ยงคืน คืนนั้นก็เกิดภัยพิบัติสุดท้ายแก่อียิปต์ ทุกบ้านต่างเสียบุตรชายหัวปีไปเสียสิ้น ฟาโรห์และชาวอียิปต์ทั้งสิ้นจึงต่างเร่งรัดให้อิสราเอลทั้งผู้คน สัตว์เลี้ยง และทรัพย์สิ่งของออกไปจากแผ่นดินอียิปต์ รวมเวลาที่อิสราเอลอยู่ในอียิปต์เป็นเวลา 430 ปี คนอิสราเอลที่ออกเดินทางจากอียิปต์มีจำนวนนับเฉพาะผู้ชาย ได้ประมาณ หกแสนคน เป็นอันจบภัยพิบัติที่มีต่ออียิปต์ และเป็นจุดเริ่มต้นของการเดินทางของชนชาติอิสราเอล
การประพันธ์และเทววิทยา

นักวิชาการหลายคนมีความเห็นตรงกันกว้าง ๆ ว่า การตีพิมพ์คัมภีร์โทราห์เกิดขึ้นในสมัยเปอร์เซียตอนกลาง (ศตวรรษที่ 5 ก่อนคริสตกาล) หนังสือเฉลยธรรมบัญญัติที่เรียบเรียงในช่วงระหว่างศตวรรษที่ 7 ถึง 6 ก่อนคริสตกาล กล่าวถึง "โรคร้ายทั้งปวงแห่งอียิปต์" (เฉลยธรรมบัญญัติ 7:15 และ 28:60) แต่สื่ิอถึงสิ่งที่ส่งผลกระทบต่อวงศ์วานอิสราเอล ไม่ใช่ชาวอียิปต์ และไม่ระบุว่าเป็นภัยพิบัติชนิดใด
จำนวนภัยพิบัติ 10 ชนิดไม่ได้มีการระบุไว้ในหนังสืออพยพ และข้อมูลอื่น ๆ ก็ระบุจำนวนต่างกัน เช่น หนังสือสดุดี 78 และ 105 ระบุภัยพิบัติเพียง 7 หรือ 8 ชนิด และเรียงลำดับต่างกัน คาดว่าเดิมมีเพียง 7 ชนิด โดยมีการเพิ่มภัยพิบัติที่ 3 6 และ 9 เพื่อทำให้ครบ 10 ชนิด
หลักฐานทางประวัติศาสตร์

นักวิชาการหลายคนยอมรับอย่างกว้างขวางว่า เรื่องราวการอพยพไม่ใช่บันทึกทางประวัติศาสตร์ โดยระบุว่าชาวอิสราเอลมีต้นตอจากคานาอันและจากชาวคานาอัน และในขณะที่กลุ่มชาวอิสราเอลดั้งเดิมขนาดเล็กอาจมีต้นตอจากอียิปต์ เรื่องราวอาจไม่ได้ใหญ่โตอย่างที่พระคัมภีร์ระบุไว้ พาไพรัสอีปูเวร์ที่เขียนขึ้นไม่เกินกว่าสมัยราชวงศ์ที่สิบสองแห่งอียิปต์ตอนปลาย (ป. 1991–1803 ปีก่อน ค.ศ.) ถูกหยิบยกในวรรณกรรมร่วมสมัยว่ายืนยันรายงานจากพระคัมภีร์ ส่วนใหญ่มาจากข้อความที่ว่า "แม่น้ำเป็นสีเลือด" และอ้างอิงถึงบริวารที่หนีไปบ่อยครั้ง อย่างไรก็ตาม ข้อโต้แย้งนี้ไม่ได้ระบุถึงจุดที่ขัดแย้งกับหนังสืออพยพหลายจุด เช่น กลุ่มชนเอเชียเดินทางเข้าอียิปต์ มากกว่าออกจากอียิปต์ และข้อเท็จจริงที่ว่าวลี "แม่น้ำเป็นสีเลือด" อาจสื่อถึงตะกอนสีแดงที่แม่น้ำไนล์ในช่วงที่เกิดน้ำท่วมร้ายแรง หรือเป็นเพียงภาพแห่งความวุ่นวายในบทกวี ความพยายามในการค้นหาคำอธิบายตามธรรมชาติสำหรับภัยพิบัติต่าง ๆ (เช่น การปะทุของภูเขาไฟ เพื่ออธิบายถึงภัยพิบัติ "ความมืด") ถูกนักวิชาการพระคัมภีร์ปฏิเสธทั้งในด้านรูปแบบ ระยะเวลา การสืบต่ออย่างรวดเร็ว และการควบคุมโดยโมเสส ถือให้ภัยพิบัติเหล่านี้เป็นสิ่งเหนือธรรมชาติ
ภาพ

ภัยพิบัติสอง: ฝูงกบก็พากันขึ้นมาจนเต็มแผ่นดิน
ภัยพิบัติสาม
ภัยพิบัติสี่: ภัยพิบัติจากเหลือบ ภาพโดยเจมส์ ติโซ, Jewish Museum, นิวยอร์ก
ภัยพิบัติห้า: ภัยพิบัติที่เกิดกับฝูงสัตว์ โดยกุสตาฟว์ ดอเร
ภัยพิบัติเจ็ด ภาพโดยจอห์น มาร์ติน (ค.ศ. 1823)
ภัยพิบัติแปด: "ภัยพิบัติจากฝูงตั๊กแตน" ภาพในคำภีร์ไบเบิลฮอลแมน ค.ศ. 1890
ภัยพิบัติเก้า: ความมืด โดยกุสตาฟว์ ดอเร
ดูเพิ่ม

ไม้เท้าของอาโรน
โยเคเบด
มิเรียม
อ่านเพิ่ม

Collins, John J. (2005). The Bible After Babel: Historical Criticism in a Postmodern Age. Eerdmans. ISBN 9780802828927.
Faust, Avraham (2015). "The Emergence of Iron Age Israel: On Origins and Habitus".  ใน Thomas E. Levy; Thomas Schneider; William H. C. Propp (บ.ก.). Israel's Exodus in Transdisciplinary Perspective: Text, Archaeology, Culture, and Geoscience. Springer. ISBN 978-3-319-04768-3.
Redmount, Carol A. (2001) [1998]. "Bitter Lives: Israel In And Out of Egypt".  ใน Coogan, Michael D. (บ.ก.). The Oxford History of the Biblical World. Oxford University Press. ISBN 9780199881482.
Rendsburg, Gary A. (2015). "Moses the Magician".  ใน Thomas E. Levy; Thomas Schneider; William H. C. Propp (บ.ก.). Israel's Exodus in Transdisciplinary Perspective: Text, Archaeology, Culture, and Geoscience. Springer. ISBN 978-3-319-04768-3. คลังข้อมูลเก่าเก็บจากแหล่งเดิมเมื่อ 2023-12-25. สืบค้นเมื่อ 2024-01-22.
แหล่งข้อมูลอื่น

วิกิมีเดียคอมมอนส์มีสื่อเกี่ยวกับ Plagues of Egypt
| --- | --- |
ฐานข้อมูลการควบคุมรายการหลักฐาน: ประจำชาติ :  อิสราเอล  สหรัฐ  โปแลนด์ 
ภัยพิบัติแรก: น้ำถูกเปลี่ยนเป็นเลือด, ภาพโดยเจมส์ ติโซ
ภัยพิบัติที่หก ภาพจากคำภีร์ไบเบิลฉบับ Toggenburg (ประเทศสวิตเซอร์แลนด์) ในปีค.ศ. 1411
การสังหารเด็กแรกเกิดและความมืดในอียิปต์ ป. ค.ศ. 1490, ภาพพิมพ์ไม้ทาสี, หอศิลป์แห่งชาติ, วอชิงตัน, Rosenwald Collection, 1943.3.716
หน้าจาก Rothschild Haggadah ที่มีภาพภัยพิบัติ จากชุดสะสมในหอสมุดแห่งชาติอิสราเอล
เอดูอาร์ท เจ้าชายแห่งอันฮัลท์

เอดูอาร์ท เจ้าชายแห่งอันฮัลท์ (อังกฤษ: Eduard, Prince of Anhalt) ประสูติเมื่อวันที่ 3 ธันวาคม พ.ศ. 2484 ณ นาซีเยอรมนี เป็นพระโอรสในโจอาคิม แอรนสท์ ดยุกแห่งอันฮัลท์ และเอดีทา มาร์วิทซ์ ทรงกลายเป็นเจ้าชายรัชทายาทเมื่อวันที่ 9 ตุลาคม พ.ศ. 2506 ภายหลังการสิ้นพระชนม์ของฟรีดริช เจ้าชายรัชทายาทแห่งอันฮัลท์ พระเชษฐา พระองค์ทรงเสกสมรสกับคอรีน เครินไลน์ เมื่อวันที่ 21 กรกฎาคม พ.ศ. 2523 ณ มิวนิก ก่อนจะทรงหย่าร้างในปี 2557 มีพระธิดา 3 พระองค์คือ
เจ้าหญิงยูลีอา คาทารีนา เจ้าหญิงรัชทายาทแห่งอันฮัลท์
เจ้าหญิงยูลีอา ไอลีคา
เจ้าหญิงยูลีอา เฟลีทซีทัส
พระองค์ทรงสืบเชื้อสายมาจากพระเจ้าจอร์จที่ 2 แห่งบริเตนใหญ่ จึงทรงมีสิทธิ์ในการสืบราชบัลลีงก์อังกฤษ
ลิงก์

Official website of the Ducal Family of Anhalt
แนวคิดว่าด้วยกัมพูชาในช่วงการปฏิวัติขอม

ประวัติศาสตร์กัมพูชามาจากพระราชพงศาวดารกรุงกัมพูชา และบันทึกราชทูตคังไถ่ราชฑูตชาวจีนในสมัยอาณาจักรอู๋ และบันทึกของ โจว ต้ากวน ราชฑูตจีนในสมัยราชวงศ์เหวียนที่เข้ามายังเมืองพระนครหลวงในสมัย พระเจ้าอินทรวรมันที่ 3 โดยพระราชพงศาวดารกรุงกัมพูชาฉบับรบากษัตริย์ระบุว่าพระเจ้าแตงหวานหรือพระบาทสมเด็จพระศรีสุริโยพันธุ์ที่ 1 เป็นพระปฐมกษัตริย์ของอาณาจักรเขมร แม้พระองค์จะทรงปกครองเพียงช่วงเวลาสั้นๆ แต่ก็เป็นช่วงเวลาสำคัญของการเปลี่ยนแปลงประวัติศาสตร์กัมพูชา
แนวคิดว่าด้วยกัมพูชาในช่วงการปฏิวัติขอมนั้นเกิดจากการวิเคราะห์จากนักวิชาการและนักประวัติศาสตร์ไทยหลายคน ซึ่งมองว่าพระราชพงศาวดารกรุงกัมพูชาอาจไม่มีความน่าเชื่อถือ แต่ได้นำพงศาวดารของสยาม จามปา และจีน ที่มีการบันทึกช่วงเวลาเหตุการณ์ทางประวัติศาสตร์ที่เกี่ยวข้องกันกับเหตุการณ์ทางประวัติศาสตร์ในกัมพูชาบางเหตุการณ์ที่มีความสอดคล้องกันกับช่วงเหตุการณ์ที่เกิดขึ้นในช่วงเวลานั้นมาวิเคราะห์จนเกิดเป็นแนวคิดขึ้นมา ต่อมาการพิสูจน์หลักฐานในเชิงพันธุกรรม ของชาวเขมรโบราณก็ค้นพบว่า ชาวเขมรไม่มีส่วนร่วมกับอารยธรรมอินเดียโบราณ ต่างจาก ไทย เวียดนาม หรือประเทศอื่นๆในอาเซียน และมีความเป็นไปได้ว่า ชาวเขมรเป็นเพียงแรงงานที่ซื้อขายมาจากหมู่เกาะในอินโดนีเซียเท่านั้น  รวมถึงบันทึกของ โจว ต้ากวน ก็ค่อนข้างระบุชัดเจนในความแตกต่างระหว่างชาวสยาม และ ชาวพื้นเมือง อีกทั้งหลักฐานทางประวัติศาสตร์ที่พบในประเทศไทย ทั้ง อุทยานประวัติศาสตร์ศรีเทพ เมืองโบราณอู่ทอง ปราสาทหินพิมาย ปราสาทเมืองต่ำ ที่มีความเก่าแก่มากกว่านครวัด อีกทั้งบนกำแพงนครวัดก็มีการสลักคำว่า เสียมกุ๊ก หรือ สยามประเทศ ซึ่งแสดงถึงความยิ่งใหญ่ของอาณาจักรสยามโบราณได้อย่างชัดเจน
เส้นเวลาในแต่ละช่วง > การปฏิวัติและการสิ้นสุดของอิทธิพลของอินเดียในกัมพูชา

ตามพระราชพงศาวดารของกรุงกัมพูชาหลังจากการปฏิวัติในอาณาจักรพระนครเพื่อโค่นล้มอำนาจการปกครองของพระมหากษัตริย์ในราชวงศ์มหิธรปุระ นำโดยตระซ็อกประแอม ผู้เป็นพระราชบุตรเขยได้ลอบปลงพระชนม์พระเจ้าชัยวรมันที่ 9 พระสัสสุระด้วยหอกและสถาปนาพระองค์ขึ้นเป็นกษัตริย์พระองค์ใหม่ของอาณาจักรพระนครหลวง ตระซ็อกประแอม เป็นกษัตริย์องค์แรกของ ราชวงศ์ตรอซ็อกผแอม ซึ่งถือเป็นปฐมกษัตริย์ต้นราชวงศ์ของ ราชสกุลนโรดม
จากบันทึกของ โจว ต้ากวน ราชทูตจีนที่เดินทางมายังเมืองพระนครหลวงในสมัย พระเจ้าอินทรวรมันที่ 3 บันทึกว่าในเมืองนี้มีทาสมากกว่านายทาส  ซึ่งอาจเป็นสาเหตุหนึ่งที่บรรดาทาสกล้าก่อกบฏเพื่อปลดปล่อยตัวเองจากชนชั้นปกครอง โดยกลุ่มทาสใด้ร่วมกันสังหารนายทาสทำให้มีผู้เสียชีวิตและบาดเจ็บเป็นจำนวนมาก ต่อมาในปี ค.ศ. 1336 ได้ปรากฏพระนามของกษัตริย์พระองค์ใหม่คือ พระบาทศรีสุริโยพันธุ์ หรือ พระเจ้าแตงหวาน หรือ ตระซ็อกประแอม ในพระราชพงศาวดารของกัมพูชาระบุว่าพระเจ้าแตงหวานทรงมีพระราชโอรส 2 พระองค์ที่ได้ครองราชสมบัติคือ พระบรมนิพพานบท และ พระสิทธานราชา
เส้นเวลาในแต่ละช่วง > การสิ้นสุดของยุคอังกอร์

ในปี พ.ศ. 1974 เมื่อพระบรมราชา (เจ้าพระยาญาติ) ใด้ครองราชสมบัติแล้วนั้นทรงดำริว่า เมืองพระนครนี้ถูกข้าศึกโจมตีหลายครั้งหลายคราเกิดความเสียหายเป็นอันมากจะบูรณะขึ้นมาก็ไม่งามแล้ว อีกทั้งอยู่ใกล้กับชายแดนอยุธยาจะยกทัพมาอีกเมื่อใหร่ก็ได้ พระองค์จึงตัดสินพระทัยย้ายราชธานีไปที่เมืองบาสาณ ต่อมาเมืองบาสานเกิดภัยน้ำท่วมใหญ่จึงย้ายราชธานีอีกครั้งไปที่เมืองจตุมุข ถือเป็นการสิ้นสุดยุคอาณาจักรขอมอันยิ่งใหญ่ พระมหากษัตริย์องค์ต่อๆหลายพระองค์มีความพยายามจะย้ายราชธานีกลับไปที่พระนครหลวงอีกครั้งแต่ไม่ประสบความสำเร็จ เมืองพระนครจึงถูกทิ้งร้างนานหลายร้อยปี ปิดฉากอดีตยุคแห่งความรุ่งเรืองของจักรวรรดิเขมร อารยธรรมฮินดูอันยิ่งใหญ่และอารยธรรมขอมโบราณเข้าสู่ ยุคหลังนครวัด
อนุสรา วันทองทักษ์

| อนุสรา วันทองทักษ์ |
| --- | --- |
ชื่อเกิด: อนุสรา วันทองทักษ์
เกิด: 20 มิถุนายน พ.ศ. 2529 (38 ปี)
ที่เกิด:  อุดรธานี ประเทศไทย
แนวเพลง: ป๊อป ป๊อปร็อก
อาชีพ: นักร้อง, นักแสดง
ช่วงปี: พ.ศ. 2548-
ค่ายเพลง: ทรู แฟนเทเชีย (2548 - 2552) ช่อง 3 (2556 - ปัจจุบัน)

สมาชิก: นะคะ

อดีตสมาชิก: Power Pop Girls , 7 สาวสะบัดโชว์ , G2G
อนุสรา วันทองทักษ์ (20 มิถุนายน พ.ศ. 2529) นักร้องและนักแสดงที่มีชื่อเสียงมาจากการเข้าร่วมแข่งขันรายการเรียลลิตี้ ทรู อะคาเดมี แฟนเทเชีย ปี 2 (เดิมชื่อ ยูบีซี อะคาเดมี่ แฟนเทเชีย จัดเมื่อปี พ.ศ. 2548) ได้รับการขนานนามจากสื่อมวลชน ว่าเป็น กลุ่มศิลปินนักล่าฝัน ร่วมกับเพื่อน ๆ จากเวทีเดียวกัน ปัจจุบันมีผลงานการแสดงและร้องเพลงออกมามากมาย รวมถึงการเป็นพรีเซ็นเตอร์ให้กับสินค้าต่าง ๆ
ประวัติ

อนุสรา วันทองทักษ์ หรือ เปรี้ยว เกิดเมื่อวันที่ 20 มิถุนายน พ.ศ. 2529 ที่อำเภอบ้านผือ จังหวัดอุดรธานี เริ่มเข้าวงการบันเทิง ด้วยการสมัครเข้าร่วมแข่งขันรายการ เรียลลิตี้ ทรู อะคาเดมี แฟนเทเชีย ปี 2 และผ่านเข้ารอบ 100 คน จากผู้สมัครจำนวนพันคน ด้วยบุคลิกที่สดใส และร่าเริง และสุดท้ายได้รับการคัดเลือกเข้ารอบ 12 คนสุดท้าย ที่จะต้องเข้าไปอาศัยร่วมกับผู้เข้าร่วมแข่งขันคนอื่น ในบ้านนักล่าฝัน ณ วันที่ 19 กรกฎาคม พ.ศ. 2548
ด้วยความสามารถในการพัฒนาตนเองทั้งด้านการแสดง และการร้องเพลงในการแข่งขันแต่ละสัปดาห์ โดยเฉพาะการแข่งขันในสัปดาห์ที่เก้าที่ร้องเพลง แบ่ง ๆ กันไป สามารถเรียกคะแนนโหวตจากผู้ชมและกลุ่มแฟนคลับเป็นจำนวนมาก ส่งผลให้ติดอันดับ 1 ใน 5 ของกลุ่มผู้ชนะเลิศ ได้รับการยอมรับจากคอมเมนเตเตอร์ รวมถึงเทรนเนอร์ว่าเป็นผู้ที่มีพัฒนาการในการแสดงและร้องเพลงมากที่สุด
เมื่อจบการแข่งขัน เปรี้ยวและเพื่อน ๆ ได้มีผลงานเพลงภายใต้สังกัด ยูบีซีแฟนตาเซีย (ปัจจุบันเปลี่ยนชื่อเป็น ทรูแฟนตาเซีย) เช่น อัลบั้มเร่ขายฝัน และอัลบั้มภารกิจลับ ภารกิจรัก ร่วมกับ รุจนา อุทัยวรรณ์ และ พัดชา เอนกอายุวัฒน์ ในนาม "Power Pop Girls" และเป็นนักล่าฝันหญิงคนแรกที่ได้มีผลงานการแสดงทางโทรทัศน์ ในเรื่อง สายลมกับสามเรา (ออกอากาศทาง  สถานีโทรทัศน์สีกองทัพบกช่อง 7)
ปัจจุบัน เปรี้ยว จบการศึกษาปริญญาตรีคณะนิเทศศาสตร์ มหาวิทยาลัยธุรกิจบัณฑิตย์ และมีผลงานเพลงร่วมกับกลุ่มนักล่าฝัน รวมถึงผลงานการแสดงทางโทรทัศน์ และละครเวที
ผลงาน > ผลงานเพลง

| ปี | ชื่อเพลง | อัลบั้ม | ร่วมกับ |
| --- | --- | --- | --- |
| 2548 | "แม่มด" | ปฏิบัติการเร่ขายฝัน | - |
| 2548 | "ไม่อ้วนเอาเท่าไหร่" | ปฏิบัติการเร่ขายฝัน | ลูกตาล AF2 , พัดชา AF2 |
| 2548 | "เร่ขายฝัน" | ปฏิบัติการเร่ขายฝัน | รวมศิลปิน AF2 |
| 2549 | "อยากบอกเธอ" | ภารกิจลับ...ภารกิจรัก | ลูกตาล AF2 , พัดชา AF2 |
| 2549 | "พรุ่งนี้" | ภารกิจลับ...ภารกิจรัก | ลูกตาล AF2 , พัดชา AF2 |
| 2549 | "โอ้ววว เหรอ" | ภารกิจลับ...ภารกิจรัก | - |
| 2549 | "คุณสมบูรณ์" | ภารกิจลับ...ภารกิจรัก | ลูกตาล AF2 , พัดชา AF2 |
| 2549 | "เก็บอากาศมาฝาก" | ภารกิจลับ...ภารกิจรัก | - |
| 2549 | "มีจริงหรือเปล่า" | ภารกิจลับ...ภารกิจรัก | ลูกตาล AF2 , พัดชา AF2 |
| 2549 | "คนดีๆกับที่จอดรถ" | ภารกิจลับ...ภารกิจรัก | ลูกตาล AF2 , พัดชา AF2 |
| 2549 | "ถู" | Dream Team | ซีแนม ,น้ำตาล ,แหม่ม AF1 , กุ๊กไก่ AF2 |
| 2549 | "ทางฝัน" | Dream Team | รวมศิลปิน AF1 และ AF2 |
| 2549 | "ติ๊ด ติ๊ด" | Maxi move | วิทย์ ซีแนม AF1 , บอย AF2 , โด่ง ซาร่า AF3 |
| 2549 | "Everybody Move" | Maxi move | วิทย์ ซีแนม AF1 , บอย AF2 , โด่ง ซาร่า AF3 |
| 2549 | "กามเทพ" | Maxi move | ซีแนม AF1 , ซาร่า AF3 |
| 2549 | "จัดไป" | Maxi move | วิทย์ ซีแนม AF1 , บอย AF2 , โด่ง ซาร่า AF3 |
| 2549 | "ข่าวดีที่เป็นข่าวร้าย" | Maxi move | ซีแนม AF1 , ซาร่า AF3 |
| 2549 | "ชวนยักษ์มารักกัน" | Maxi move | ซีแนม AF1 , ซาร่า AF3 |
| 2549 | "Call me back " | Maxi move | วิทย์ ซีแนม AF1 , บอย AF2 , โด่ง ซาร่า AF3 |
| 2549 | "6 Messages" | Maxi move | วิทย์ ซีแนม AF1 , บอย AF2 , โด่ง ซาร่า AF3 |
| 2550 | "ครวญ" | ละครเวที เงิน เงิน เงิน | - |
| 2550 | "หางเครื่อง" | เจ็ดสาวสะบัดโชว์ | ลูกตาล AF2 , มิ้น บรูน่า เปิ้ล-รี่ ซาร่า AF3 |
| 2550 | "ขนแขนสแตนอัพ" | เจ็ดสาวสะบัดโชว์ | - |
| 2550 | "ชอบมั๊ย" | เจ็ดสาวสะบัดโชว์ | ลูกตาล AF2 , มิ้น บรูน่า เปิ้ล-รี่ ซาร่า AF3 |
| 2550 | "รู้ว่าเขาเหลอก" | เจ็ดสาวสะบัดโชว์ | ลูกตาล AF2 , มิ้น บรูน่า เปิ้ล-รี่ ซาร่า AF3 |
| 2551 | เป็นแฟนฉันมั๊ย | Preaw Daisy Daisy | - |
| 2551 | "อยากให้เธอเหงา" | Preaw Daisy Daisy | - |
| 2551 | "อยากหยุดเวลาของเรา" | Preaw Daisy Daisy | - |
| 2551 | "Too Late" | Preaw Daisy Daisy | - |
| 2551 | "หวาน" | Preaw Daisy Daisy | - |
| 2551 | "ไม่รู้เมื่อไหร่ได้เจอ" | Preaw Daisy Daisy | สุเมธ |
| 2552 | "คนขี้เหงา กับสาวข้างบ้าน" | G2G | ลูกตาล AF2 , มิ้น บรูน่า เปิ้ล-รี่ ซาร่า AF3 |
| 2552 | "เธอมีอะไรกับเขาหรือเปล่า" | G2G | ลูกตาล AF2 , มิ้น บรูน่า เปิ้ล-รี่ ซาร่า AF3 |
| 2553 | "ใครก็ไม่รัก" | G2G | ลูกตาล AF2 , มิ้น บรูน่า เปิ้ล-รี่ ซาร่า AF3 , ปอง แคท AF4 |
| 2553 | "ขอบคุณที่รับฟัง" | G2G | ลูกตาล AF2 , มิ้น บรูน่า เปิ้ล-รี่ ซาร่า AF3 , ปอง แคท AF4 |
| 2554 | แอ๊บแมน | วงนะคะ | เปิ้ล รี่ บรูน่า AF3 |
| 2555 | "เลิฟก็ได้..ไลค์ก็ดี" | วงนะคะ | เปิ้ล รี่ AF3 |
| 2556 | "เสมอจุงเบย" | เสมอจุงเบย | ไทด์  AF8 |
ผลงาน > ผลงานละคร

| ปี | เรื่อง | ออกอากาศ | รับบท |
| --- | --- | --- | --- |
| พ.ศ. 2549 | สายลมกับสามเรา  | ช่อง 7 | มัดหมี่ |
| พ.ศ. 2549 | เพื่อนรักนักล่าฝัน รวมเอเอฟ 2  | ช่อง 7 | ส้ม |
| พ.ศ. 2549 | ปกป่าเพื่อแม่ | ช่อง 9 |  |
| พ.ศ. 2550 | ตามรอยพ่อ  | ช่อง 9 | กระแต |
| พ.ศ. 2556 | ลูกหนี้ที่รัก | ช่อง 3 | มุทิตา |
| พ.ศ. 2557 | ลูกสาวพ่อมด | ช่อง 3 | จินตนา |
| พ.ศ. 2557 | หวานใจนายกระจอก | ช่อง 3 | นงนุช |
| พ.ศ. 2558 | ยัยเป็ดขี้เหร่ Ugly Betty Thailand | ไทยรัฐทีวี | แคท |
| พ.ศ. 2558 | สะใภ้จ้าว | ช่อง 3 | ชบาทิพย์ |
| พ.ศ. 2559 | เพลิงนรี | ช่อง 3 | ชนิตา |
| พ.ศ. 2560 | ราชินีหมอลำ | ช่องวัน 31 | น้องนุช |
| พ.ศ. 2560 | กามเทพจำแลง | ช่อง 3 | อาพอ (รับเชิญ) |
| พ.ศ. 2560 | กามเทพปราบมาร | ช่อง 3 | อาพอ |
| พ.ศ. 2561 | ดาวจรัสฟ้า | ช่องวัน 31 | เพ็ญ |
| พ.ศ. 2562 | ลิขิตรักข้ามดวงดาว | ช่อง 3 | ปุ๊กกี้ |
| พ.ศ. 2563 | เมื่ออายุ 16 | ทรูโฟร์ยู |  |
| พ.ศ. 2563 | นางฟ้าลำแคน | ช่องวัน 31 | เขียวสด ศรีไศล (เขียว) |
| พ.ศ. 2564 | มนต์รักหนองผักกะแยง | ช่อง 3 | ส้มแป้น |
| พ.ศ. 2564 | แก่นแก้ว | ช่อง 3 | เหมียว |
| พ.ศ. 2565 | บุพเพร้อยร้าย | ช่อง 3 | เดียร์ |
| พ.ศ. 2566 | ตะนาวศรี | ช่อง 8 | มะจาย |
| พ.ศ. 2566 | เพื่อแม่แพ้บ่ได้ | ช่องวัน 31 | อ้อม |
| พ.ศ. 2566 | รักนี้ต้องเจียระไน | ช่องวัน 31 | น้ำมนต์ |
| พ.ศ. 2566 | สาวใช้ดิลิเวอรี | ช่อง 7 | จงดี |
| พ.ศ. 2566 | เจ้าสาวบ้านไร่ | ช่อง 3 | แต้ว |
| พ.ศ. 2567 | เว้าวอนรัก | ช่อง 3 | ศรีมาลา (รับเชิญ) |
| พ.ศ. 2567 | ทายาทไหทองคำ | ช่อง 8 | ปลาดุก (รับเชิญ) |
| พ.ศ. 2568 | เรือนโชนแสง | ช่องวัน 31 | ดวง |
| พ.ศ. 2568 | จอมใจอโยธยา | ช่องวัน 31 | เกศราเทวี |
| พ.ศ. 2568 | ลายฮักบ้านเซียง | ช่องวัน 31 |  |
ผลงาน > ผลงานละครซิทคอม

ละครซิทคอม เป็นต่อ 2023 (รับเชิญ) รับบทเป็น อุ๊
ผลงาน > ผลงานโฆษณา

พรีเซนเตอร์โอเลย์ไวท์เทนนิ่ง
แบรนด์แอมบาสเดอร์ ฮอนด้าคลิ๊ก
พรีเซนเตอร์ True Lucky Draw ทรูใช้ร้อย...ชิงล้าน (ร่วมกับ แจ็ค AF4)
ผลงาน > ผลงานละครเวที

ละครเวที ทรูเอเอฟเดอะมิวสิเคิล ตอน เงิน เงิน เงิน